Milašaitis
Milašaitis – ežeras šiaurės rytų Lietuvoje, Ignalinos rajone, apie 2 km į pietus nuo Mielagėnų. Ilgis šiaurės vakarų – pietryčių kryptimi 1,21 km, plotis iki 0,4 km. Altitudė 136,8 m. Gylis siekia 3,6 m. Ežero dubuo užima dalį rinos. Krantai daugiausia statūs, šiauriniai ir šiaurės vakariniai žemi ir pelkėti. Aplink plyti pievos, miškai (pietuose Edvardavo miškas). Iš pietvakarių į šiaurės vakarus prateka V-2 upelis į Varlenką (Birvėtos baseinas). Prie Milašaičio įsikūrę kaimai: Odesina, Milašaitis, Šilvija.